和宋中散寄題景仁新池
作者：韓維
朝代：宋

paragraphs: 北顧興王府，東瞻象日畿。
稻塍常借潤，黍尺詎能晞。
鷺浴菖芽短，魚跳荇菜肥。
樂亭初置酒，試舞旋裁衣。
逸冀相從老，冥鴻自在飛。
月游刳小艇，雨釣築新磯。
栽插期春事，追游惜晚暉。
氣同均我爾，道勝絕從違。
安燕興棠棣，艱勤陋采薇。
如何宋中散，留滯不成歸。